
	Διάλεξη της Ομότιμης Καθηγήτριας

Αρχαιολογίας των Πρώιμων Ιστορικών Χρόνων ΕΚΠΑ

κ. Νότας Κούρου
με θέμα
Ο ρόλος της Κύπρου

στις θαλάσσιες επικοινωνίες στη Μεσόγειο

κατά την Πρώιμη Εποχή του Σιδήρου
στο Σπίτι της Κύπρου

Με τη διάλεξη της Ομότιμης Καθηγήτριας Αρχαιολογίας των Πρώιμων Ιστορικών Χρόνων του Εθνικού και Καποδιστριακού Πανεπιστημίου Αθηνών κ. Νότας Κούρου, με θέμα «Ο ρόλος της Κύπρου στις θαλάσσιες επικοινωνίες στη Μεσόγειο κατά την Πρώιμη Εποχή του Σιδήρου», συνεχίζεται την Πέμπτη  14 Μαρτίου 2024 και ώρα 19.00, στο Σπίτι της Κύπρου, Ξενοφώντος 2Α  στο Σύνταγμα, ο τρίτος κύκλος της ετήσιας σειράς διαλέξεων «Η αρχαιολογία της Κύπρου».

Η σειρά συνδιοργανώνεται από το Σπίτι της Κύπρου και το Εργαστήριο Αρχαιολογίας και Ιστορίας της Τέχνης του Τμήματος Ιστορίας και Αρχαιολογίας ΕΚΠΑ και ο τρίτος κύκλος της πραγματοποιείται με τη στήριξη του Υφυπουργείου Πολιτισμού της Κυπριακής Δημοκρατίας και του Ιδρύματος Α.Γ. Λεβέντη.

Όπως αναφέρει η Ομότιμη Καθηγήτρια κ. Κούρου: «Η διάλεξη αυτή επιχειρεί να εκτιμήσει τον ρόλο της Κύπρου στις θαλάσσιες επικοινωνίες και στην ανάπτυξη της Μεσογείου κατά την Πρώιμη Εποχή του Σιδήρου με βάση τα αρχαιολογικά δεδομένα και σε συνάρτηση με τους άλλους μεγάλους πρωταγωνιστές της περιόδου, τους Φοίνικες και τους Ευβοείς. Η συζήτηση ξεκινά από την πρώτη, περιορισμένη εμφάνιση κυπριακών εξαγωγών στο Αιγαίο και στη Μεσόγειο μετά το τέλος της Εποχής του Χαλκού, όταν για δύο περίπου αιώνες από το τέλος του 12ου μέχρι το τέλος του 10ου αι. π.Χ. μόνον κυπριακά αντικείμενα εντοπίζονται στο Αιγαίο και την Κεντρική Μεσόγειο. Συγκρίσεις γίνονται με εξαγωγές κυπριακών αντικειμένων κατά την Εποχή του Χαλκού ανά περιοχή προκειμένου να εξαχθούν συμπεράσματα για τις θαλάσσιες επικοινωνίες, τη μορφή και τον ρόλο τους στους μετά την Εποχή του Χαλκού χρόνους. Η αποκλειστική δραστηριότητα της Κύπρου στη Μεσόγειο ανατρέπεται στο τέλος του 10ου αι. π.Χ. όταν εμφανίζονται πλέον και φοινικικές εξαγωγές μαζί με τις κυπριακές και αντίστοιχα ευβοϊκή κεραμική απαντά στην Κύπρο και την Ανατολική Μεσόγειο.  Οι λόγοι της μεγάλης αυτής ανατροπής συζητούνται σε σχέση με τις νέες οικονομικο-κοινωνικές συνθήκες που αναπτύσσονται στην περιοχή στο τέλος του 10ου αι. π.Χ. και επιχειρείται να αξιολογηθούν οι διακριτοί ρόλοι όλων των εμπλεκομένων που οδήγησαν τελικά στην πρώτη διαμόρφωση της Μεσογείου ως πυρήνα του σύγχρονου δυτικού κόσμου».
Η διάλεξη, την οποία θα προλογίσει ο Διευθυντής του Εργαστηρίου Αρχαιολογίας και Ιστορίας της Τέχνης, Αναπληρωτής Καθηγητής Προϊστορικού Αιγαίου ΕΚΠΑ κ. Γιώργος Βαβουρανάκης, είναι ανοικτή στο κοινό, ενώ θα προβληθεί σε ζωντανή ψηφιακή μετάδοση από την Υπηρεσία Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) μέσω του συνδέσμου παρακολούθησης: https://diavlos.grnet.gr/room/1607?eventid=15800

Η Νότα Κούρου είναι Ομότιμη Καθηγήτρια του Εθνικού και Καποδιστριακού Πανεπιστημίου Αθηνών. Ως Επισκέπτρια Καθηγήτρια έχει διδάξει σε Πανεπιστήμια της Ευρώπης, των Ηνωμένων Πολιτειών, του Καναδά  και της Αυστραλίας. Έχει δώσει πολλές διαλέξεις στην Ελλάδα, την Κύπρο, τον Λίβανο και την Ιορδανία. Ειδικεύεται στην Αρχαιολογία της Πρώιμης Εποχής του Σιδήρου στο Αιγαίο, την Κύπρο και τη Μεσόγειο. Έχει συμμετάσχει σε πολλές ανασκαφές και από το 1995 είναι Διευθύντρια της ανασκαφής του ΕΚΠΑ στο Ξώμπουργο της Τήνου, όπου αποκαλύπτεται ένας μεγάλος οχυρωμένος οικισμός με τα ιερά και το νεκροταφείο του.
Έχει λάβει μέρος σε περισσότερα από εκατό διεθνή συνέδρια και έχει δημοσιεύσει έξι μονογραφίες (οι τρεις σε συνεργασία), εκατόν είκοσι επιστημονικές μελέτες και τριάντα έξι βιβλιοκρισίες σε ελληνικά και ξένα αρχαιολογικά περιοδικά.
Είναι μέλος πολλών επιστημονικών σωματείων και εκδοτικών επιτροπών διεθνώς, Επίτιμη Διδάκτωρ του Πανεπιστημίου Κύπρου και Επίτιμη Δημότης Τήνου. Το 2017 φίλοι και μαθητές της προσέφεραν ένα τιμητικό τόμο με τίτλο: ΤΕΡΨΙΣ. Studies in Mediterranean Archaeology in Honour of Nota Kourou, Études d' Archéologie 10, Brussels.

